KOMISSION PÄÄTÖS,

tehty 11 päivänä elokuuta 1998,

päätöksen 96/301/EY muuttamisesta ja luvan antamisesta jäsenvaltioille toteuttaa väliaikaisesti Egyptiä koskevia kiireellisiä toimenpiteitä Pseudomonas solanacearum (Smith) Smith -taudinaiheuttajan leviämisen estämiseksi (tiedoksiannettu numerolla K(1998) 2480) (98/503/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja yhteisössä leviämisen estämiseen liittyvistä suojatoimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna direktiivillä 98/2/EY (2), ja erityisesti sen 15 artiklan 3 kohdan,

sekä katsoo, että

jos jäsenvaltio arvioi, että perunan tumman rengasmädän aiheuttajan, Pseudomonas solanacearum (Smith) Smith -taudinaiheuttajan välitön kulkeutumisvaara sen alueelle kolmannesta maasta on olemassa, se voi väliaikaisesti toteuttaa tarvittavia lisätoimenpiteitä suojautuakseen kyseiseltä vaaralta,

Pseudomonas solanacearum (Smith) Smith -taudinaiheuttajan esiinnyttyä jatkuvasti Egyptistä peräisin olevissa perunoissa neljä jäsenvaltiota - Ranska, Suomi, Espanja ja Tanska - toteutti vuonna 1996 toimenpiteitä pannakseen täytäntöön Egyptistä peräisin olevien perunoiden tuontikiellon tavoitteenaan varmistaa tehokkaampi suoja sitä vastaan, että Pseudomonas solanacearum -taudinaiheuttaja kulkeutuisi Egyptistä niiden alueelle,

komissio antoi päätöksellä 96/301/EY (3) jäsenvaltioille luvan toteuttaa väliaikaisesti Egyptiä koskevia lisätoimenpiteitä Pseudomonas solanacearum (Smith) Smith -taudinaiheuttajan leviämisen estämiseksi; Pseudomonas solanacearum (Smith) Smith -taudinaiheuttajan esiinnyttyä huomattavan usein tuontikaudella 1996/97 Egyptistä tuoduissa perunoissa päätös 96/301/EY muutettiin ja sen vaikutusta tehostettiin päätöksellä 98/105/EY (4) ja Egyptistä peräisin olevien perunoiden tuonti yhteisöön kiellettiin siinä tapauksesa, että mainitun päätöksen liitteessä Pseudomonas solanacearum (Smith) Smith -taudinaiheuttajan leviämisen estämiseksi säädettyjä kiireellisiä toimenpiteitä ei ole noudatettu,

Pseudomonas solanacearum -taudinaiheuttajan esiinnyttyä tuontikaudella 1997/98 jatkuvasti Egyptistä peräisin olevissa perunoissa Suomi kielsi 2 päivänä huhtikuuta 1998 toteutetulla toimenpiteellä Egyptistä peräisin olevien perunoiden tuonnin suojautuakseen tehokkaammin Pseudomonas solanacearum -taudinaiheuttajan kulkeutumiselta Egyptistä Suomeen,

Tanska toteutti 9 päivänä toukokuuta 1998 samankaltaisia toimenpiteitä estääkseen kyseisen taudinaiheuttajan kulkeutumisen Tanskaan,

sen vuoksi on ilmeistä, että päätöksessä 98/105/EY säädetyt tehostetut toimenpiteet eivät riitä estämään Pseudomonas solanacearum (Smith) Smith -taudinaiheuttajan leviämisen tai niitä ei ole noudatettu; erityisesti sellaisten "hyväksyttyjen alueiden" perustaminen, joilla ei ole todettu Pseudomonas solanacearum (Smith) Smith -taudinaiheuttajaa, ei näytä olevan riittävä keino taudinaiheuttajaa vastaan, ja niiden toimintaperiaatteita olisi muutettava niin, että ne vastaavat paremmin "kasvintuhoojista vapaiden alueiden" perusteita; nämä ovat alueita, joiden osalta on FAO:n kasvinsuojelutoimenpiteitä koskevan kansainvälisen standardin (FAO International Standard for Phytosanitary Measures - Part 4: Pest Surveillance - Requirements for the Establishment of Pest Free Areas) mukaisilla virallisilla tutkimuksilla ja valvontamenettelyillä todettu, että niillä ei esiinny Pseudomonas solanacearum (Smith) Smith -taudinaiheuttajaa,

tässä tilanteessa Egyptistä peräisin olevien perunoiden tuonti yhteisöön olisi kiellettävä siihen asti, kun komissio on vahvistanut, että tällaisia kasvintuhoojista vapaita alueita on hyväksytty Egyptissä kyseisen FAO:n kansainvälisen standardin mukaisesti,

komissio varmistaa, että Egypti antaa käyttöön kaikki mainitun FAO:n kansainvälisen standardin mukaisen kasvintuhoojista vapaiden alueiden hyväksynnän edellyttämiä tarkastuksia ja valvontaa koskevat tekniset tiedot, jotka komissio tarvitsee toteuttaakseen edellä mainitun vahvistamisen edellyttämän arvioinnin,

kiireellisten toimenpiteiden vaikutuksia arvioidaan jatkuvasti tuontikaudella 1998/1999; jos todetaan, että tässä päätöksessä säädettyjä edellytyksiä ei ole noudatettu, olisi määriteltävä seuraukset, ja

tässä päätöksessä säädetyt toimenpiteet ovat pysyvän kasvinsuojelukomitean, jäljempänä "komitea", lausunnon mukaiset,

ON TEHNYT TÄMÄN PÄÄTÖKSEN:

1 artikla

Muutetaan päätös 96/301/EY seuraavasti:

1. Korvataan 1 artikla seuraavasti:

"1 artikla

1. Egyptistä peräisin olevien, muiden kuin direktiivin 77/93/ETY liitteessä III olevan A osan 10 kohdan säännösten mukaisesti jo kiellettyjen Solanum tuberosum L. -perunan mukuloiden tuonti yhteisön alueelle kielletään 15 päivästä syyskuuta 1998.

2. Edellä olevaa 1 kohtaa ei sovelleta lähetyksiin, jotka ovat lähteneet Egyptistä ennen kuin komissio on ilmoittanut Egyptille tästä päätöksestä."2. Lisätään uusi 1 a artikla seuraavasti:

"1 a artikla

1. Poiketen siitä, mitä 1 artiklassa säädetään, Egyptistä peräisin olevien Solanum tuberosum L. -perunan mukuloiden tuonti yhteisön alueelle sallitaan 2 kohdassa tarkoitetuilta kasvintuhoojista vapailta Egyptin alueilta, jos tämän päätöksen liitteessä vahvistettuja, näillä alueilla kasvatettuihin mukuloihin sovellettavia toimenpiteitä on noudatettu.

2. Komissio tutkii; onko Egyptissä hyväksytty `kasvintuhoojista vapaita alueita` FAO:n kasvinsuojelutoimenpiteitä koskevan kansainvälisen standardin (FAO International Standard for Phytosanitary Measures - Part 4: Pest Surveillance - Requirements for the Establishment of Pest Free Areas) ja erityisesti sen 2.3 kohdan mukaisesti, sekä laatii `kasvintuhoojista vapaita alueita koskevan luettelon`, johon sisältyy tunnistustiedot. Komissio toimittaa tämän luettelon jäsenvaltioille."3. Lisätään uusi 1 b artikla seuraavasti:

"1 b artikla

Edellä olevan 1a artiklan säännösten soveltaminen on lopetettava heti, kun komissio on ilmoittanut jäsenvaltioille, että enemmän kuin viisi Pseudomonas solanacearum -tapausta on vahvistettu tämän päätöksen liitteessä olevan 2 ja 3 kohdan mukaisesti yhteisöön tämän päätöksen nojalla tuontikaudella 1998/99 tuoduissa perunaerissä, ja että näiden tapausten on todettu osoittavan, että Egyptin `kasvintuhoojista vapaiden alueiden` määrittely tai Egyptissä tehtävä virallinen valvonta ei riitä estämään Pseudomonas solanacearum -taudinaiheuttajan kulkeutumisriskiä yhteisöön."4. Korvataan 2 artikla seuraavasti:

"2 artikla

Tuojajäsenvaltioiden on toimitettava komissiolle ja muille jäsenvaltioille ennen 30 päivää elokuuta 1999 tiedot tämän päätöksen nojalla tuoduista määristä ja yksityiskohtainen tekninen kertomus liitteessä olevassa 2 kohdassa tarkoitetusta virallisesta tarkastuksesta; jokaisesta kasvien terveystodistuksesta on toimitettava jäljennökset komissiolle. Jos kyseessä on liitteessä olevassa 4 kohdassa tarkoitetun epäillyn tai vahvistetun löydöksen ilmoittaminen, kyseisen ilmoituksen mukana on oltava kasvien terveystodistusten ja niiden liitteenä olevien asiakirjojen jäljennökset."5. Korvataan 4 artiklassa ilmaus "30 päivää syyskuuta 1998" ilmauksella "30 päivää syyskuuta 1999".

6. Korvataan päätöksen liitteessä oleva ensimmäinen kohta ja 1 kohdan a alakohta seuraavasti:

"Tämän päätöksen 1a artiklan säännösten soveltamiseksi on noudatettava seuraavia hätätoimenpiteitä direktiivin 77/93/ETY liitteissä I, II ja IV olevassa A ja B osassa perunoille säädettyjen vaatimusten lisäksi, lukuun ottamatta liitteessä IV olevan A osan I jakson 25.8 kohdan vaatimuksia:

1.a) yhteisöön tuotaviksi tarkoitetut perunat on tuotettava pelloilla, jotka sijaitsevat Egyptin hyväksytyillä kasvintuhoojista vapailla alueilla, jotka komissio on vahvistanut tämän päätöksen 1a artiklan mukaisesti; tässä päätöksessä kaikkien tällaisten hyväksyttyjen alueiden osalta `alue` määritellään suistoalueen osalta vähintään käsitteellä `kyläalue` (jo olemassa olevat hallinnolliset yksiköt, jotka kattavat joukon `altaita`) ja erämaa-alueiden osalta vähintään käsitteellä `allas` (keinokasteluyksikkö); ne yksilöidään yksittäisen nimen tai yhteisnimen ja yksittäisen virallisen koodinumeron perusteella, mukaan lukien kunkin altaan tai kyläalueen virallinen koodinumero."7. Poistetaan päätöksen liitteessä olevan 1 kohdan b alakohta.

8. Korvataan päätöksen liitteessä olevan 1 kohdan c alakohdan ensimmäinen luetelmakohta seuraavasti:

"- kasvatettava joko suoraan yhteisön alkuperää olevista perunoista tai tällaisista perunoista kasvatetuista perunoista, jotka on tuotettu tämän päätöksen 1a artiklan mukaisesti vahvistetuilla kasvintuhoojista vapailla alueilla ja jotka on virallisesti tarkastettu välittömästi ennen istutusta piilevän tartunnan toteamiseksi komission päätöksessä 97/647/EY (*) säädetyn yhteisön väliaikaisen testausjärjestelmän mukaisesti ja jotka on todettu kyseisissä tarkastuksissa vapaiksi Pseudomonas solanacearum (Smith) Smith -taudinaiheuttajasta.

(*) EYVL L 273, 6.10.1997, s. 1."9. Korvataan päätöksen liitteessä olevan 1 kohdan c alakohdan kolmas luetelmakohta seuraavasti:

"- kuljetettava pakkauslaitoksiin, jotka Egyptin viranomaiset ovat virallisesti hyväksyneet käsittelemään ainoastaan vientikaudella 1998/99 yhteisöön vietäviksi kelpaavia perunoita, ja pakkauslaitokseen saapuessa:

- kunkin kuorma-autolastin mukana on oltava korjuupellolla kuormaan kiinnitetyt asiakirjat, joista ilmenee kuorman alkuperä a alakohdassa täsmennetyn alueen mukaisesti.

Nämä asiakirjat on säilytettävä pakkauslaitoksessa siihen asti, kun vientikausi on päättynyt.

- perunat on tarkastettava virallisesti leikatuista mukulanäytteistä Pseudomonas solanacearum (Smith) Smith -taudinaiheuttajan aiheuttaman perunan tumman rengasmädän oireiden toteamiseksi ja todettava näissä tarkastuksissa vapaiksi näistä oireista näytetiheydellä, joka on 70 kilogramman säkeistä tai vastaavista 10 prosenttia säkeistä ja 40 tutkittua mukulaa säkkiä kohti sekä 1 tonnin tai 1,5 tonnin säkeistä 50 prosenttia säkeistä ja 40 tutkittua mukulaa säkkiä kohti.

Egyptin toimivaltaisten viranomaisten laatiman luettelon virallisesti rekisteröidyistä pakkauslaitoksista on saavuttava komissioon ennen 1 päivää joulukuuta 1998."10. Korvataan päätöksen liitteessä olevan 1 kohdan c alakohdan kahdeksas luetelmakohta seuraavasti:

"- jokainen pussi on Egyptin toimivaltaisten viranomaisten valvonnassa varustettava selkeästi etiketeillä, joihin on lähtemättömästi kiinnitetty tämän päätöksen 1a artiklan mukaisesti laaditussa hyväksyttyjen kasvintuhoojista vapaiden alueiden luettelossa annettu asianmukainen virallinen koodinumero ja vastaava erän numero."

11. Korvataan päätöksen liitteessä olevan 1 kohdan c alakohdan viimeisessä luetelmakohdassa ilmaus "1 päivää helmikuuta 1998" ilmauksella "1 päivää joulukuuta 1998".

12. Korvataan päätöksen liitteessä olevassa 3 kohdassa ilmaisu "aluetta kohti" ilmaisulla "alueen jokaisesta 1 kohdan a alakohdassa tarkoitetusta kyläalueesta tai altaasta".

13. Korvataan päätöksen liitteessä olevassa 5 kohdassa ilmaukset "luettelon hyväksytyistä alueista" ja "hyväksyttyjen alueiden luettelo" ilmauksilla "luettelon hyväksytyistä kasvintuhoojista vapaista alueista" ja "hyväksyttyjen kasvintuhoojista vapaiden alueiden luettelon".

2 artikla

Tämä päätös on osoitettu kaikille jäsenvaltioille.

Tehty Brysselissä 11 päivänä elokuuta 1998.

Komission puolesta

Martin BANGEMANN

Komission jäsen

(1) EYVL L 26, 31.1.1977, s. 20

(2) EYVL L 15, 21.1.1998, s. 34

(3) EYVL L 115, 9.5.1996, s. 47

(4) EYVL L 25, 31.1.1998, s. 101